**12/30/2005**

**Nr 4/2005**

**Nr 4/2005**

**Tunisia og WSIS**Elisabeth Eide og Carl Morten Iversen deltok på årets tredje observasjonsreise i regi av Tunisian Monitoring Group (TMG) 07.-10.09.  Rapporten fra reisen oppsummerte situasjonen i landet som alvorlig og TMG fant få om noen positive endringer siden den første reisen i januar.  Rapporten finnes på <http://www.norskpen.no/pen/tunisiareport-september05.html>.  I forkant av World Summit on the Information Society (WSIS) arrangerte Norsk PEN et Tunisia-seminar på MR-huset der Iversen og Petter Wille fra UD var innledere.  Iversen, Elisabeth Middelthon og Asbjørn Øverås utgjorde Norsk PENs delegasjon på WSIS 15.-19. november. Delegasjonen observerte hovedforhandlingene, hadde møte med UDs delegasjon ledet av Raymond Johansen og deltok på en rekke møter og paralelle seminarer arrangert av internasjonale og tunisiske organisasjoner.  En rapport er tilgjengelig på våre hjemmesider.

**Høstens litteraturfestivaler**Kjell Olaf Jensen deltok i høst på litteraturfestivalene i Tromsø (Ordkalotten), Stavanger (Kapittel 05) og Molde (Bjørnsonfestivalen). En PEN-dag på Universitetet i Tromsø i forkant av Ordkalotten samlet en rekke internasjonalt kjente innledere til en konferanse med tema "The Courage to Forget".  I samarbeid med Kapittel-05 arrangerte Norsk PEN et heldags seminar over temaet "Writing the Nation" på Sølvberget lørdag 17/9.  Jensen var ordstyrer for dette seminaret som samlet en rekke kjente forfattere og som av festivalledelsen ble betegnet som det beste seminaret under festivalen.

**Afghanistan**Våre styremedlemmer Elisabeth Eide og Eugene Schoulgin gjennomførte i november nok en reise til Afghanistan for å følge opp det arbeidet de har gjort med etableringen av Afghansk PEN og et Forfatternes Hus i Kabul.  Samtidig har styret vedtatt at Norsk PEN skal være støttesenter for Afghansk PEN. En rapport fra reisen ligger på våre hjemmesider.

**Tyrkia**To rettsaker mot forlegger Ragip Zarakolu var berammet i Istanbul 20. – 21. september.  Ole Gunnar Solheim og Anders Heger representerte Norsk PEN.  En rapport er tilgjengelig på<http://www.norskpen.no/pen/Zarakkolu%20september05.html>. Solheim, Kjell Olaf Jensen og fribyforfatter Chenjerai Hove (Stavanger) deltok på en  ytringsfrihetskonferanse i Istanbul 19. – 22.11. En rapport fra konferansen og en artikkel av Jensen som sto i Klassekampen 13. desember ligger på nyhetsoversikten på Norsk PENs hjemmeside.  Eugene Schoulgin var i Istanbul for å observere ytterligere to rettsaker i desember, blant annet rettsaken mot Ohran Pamuk.  Norsk PEN har vært observatør ved tilsammen ni rettsaker i Tyrkia i 2005.

**Fengslede Forfatteres Dag og Ossietzkyprisen 2005**Dagen ble i år markert 10. november for også å kunne markere tiårsdagen for henrettelsen av den nigerianske forfatteren og miljø- og MR-aktivisten Ken Saro-Wiwa.  På et arrangement på Kulturbåten Innvik ble det vist dramatiserte utdrag av hans tekster i samarbeid med Nordic Black Theatre.  Årets Ossietzky-pris ble tildelt Fakhra Salimi under et arrangement på MR-huset 19.12.  Elisabeth Eides tale til Salimi ligger på våre hjemmesider.

**Andre møter og konferanser**Nesleder Bente Christensen deltok på møter i International PENs Translation and Linguistic Rights Committee i Ohrid, Macedonia 22.-25.09. \*\*\* Generalsekretær Carl Morten Iversen og styremedlem Elisabeth Eide deltok på et seminar på Institutt for Journalistikk (IJ) i Fredrikstad med fokus på ”media-support” 29. - 30.09.  IJ ønsker å lage en oversikt og en hjemmeside for alle organisasjoner som arbeider med støtte til frie medier i sør-land og nye demokratier.  De ønsker også å arrangere årlige seminar om dette tema. \*\* Norsk PEN deltok med fire representanter på møter med de nordiske PEN sentrene og Bokmessen i Gøteborg 30. september i den hensikt å planlegge en serie ytringsfrihetsseminarer på neste års bokmesse. \*\*\* Journalist/redaktør Andrej Dynko og journalist Irina Charniauka var våre  gjester i Oslo fra 19. til 23. oktober.  De deltok på et Hviterusslandseminar på MR-huset, var i møter med Amnesty, SV, journalistutdanningen på HiO og besøkte Aftenposten og Institutt for Journalistikk.  Besøket var et samarbeid mellom Norsk PEN, Human Rights House Foundation, Helsingforskomiteen og Journalistlaget. \*\*\* Iversen og styremedlem Eugene Schoulgin deltok på en medie- og ytringsfrihetskonferanse i Amman, Jordan 30.11. - 01.12, bl. a. i den hensikt å knytte kontakter som kan bidra til å starte nye PEN-sentre og generelt styrke nettverket for ytringsfrihet i regionen.

**Vinterens og vårens aktiviteter, kort oppsummert**Det nye senteret for det internasjonale fribynettverket i Stavanger vil være operativt fra 1. januar, med Helge Lunde som leder. \*\*\* Eugene Schoulgin, Elisabeth Eide og Asbjørn Øverås vil representere Norsk PEN på en internasjonal Midt-Østen-konferanse som arrangeres av Dansk PEN i Alexandria i slutten av januar. \*\*\* Nye rettsaker i Tyrkia mot Ragip Zarakolu vil bli observert av Norsk PEN i begynnelsen av februar. \*\*\* Carl Morten Iversen deltar på årsmøtet i IFEX (International Freedom of Expression Exchange) i Brüssel 20.-24.02. \*\*\* En større delegasjon fra Norsk PEN vil delta på International PENs Writers in Prison Committees konferanse i Istanbul 01.-04.03. \*\*\* Norsk PEN vil sende en større delegasjon til International PENs kongress som finner sted i Berlin i slutten av mai.

**Nye medlemmer**Følgende er innvilget medlemskap i Norsk PEN i høst: Anne Hege Simonsen, Christian Borch, Taja Gut, Ali Reza Mazaheri, Gabriel Michael Vossgraff Moro, Gunvor Mejdell, Anne Merethe K. Prinos, Noora Ali, Nan Bentzen Skille, Anne Rieber, Hamid Reza Eftekhary, Syed Sibtain Hussain, Geoffrey Nyarota, Dag Sundby og Kristin Skare Orgeret.

Vi minner om at de av våre medlemmer som ikke har tilgang til internett eller e-post kan bestille kopier av de omtalte rapportene ved henvendelse til vårt kontor.  Kontoret vil være stengt fram til 2. januar 2006.  Vi ønsker alle våre medlemmer en riktig god jul!